## Servicis Socials destina cinc milions d'euros a projectes d'educació i sensibilització en drets humans

*** El DOGV ha publicat la convocatòria d'ajudes per a 2024 a les quals podran optar les ONGD per a projectes i programes en esta matèria
* Les sol·licituds s'han de tramitar exclusivament de manera telemàtica i el termini de presentació finalitza el pròxim 15 de febrer**

La Vicepresidència Segona i Conselleria de Servicis Socials, Igualtat i Habitatge ha convocat les subvencions per a l'exercici 2024 destinades a organitzacions no governamentals per al desenvolupament (ONGD) per al finançament de projectes i activitats d'educació per a la ciutadania, així com d'accions de sensibilització sobre activistes en drets humans, en l'àmbit de la Comunitat Valenciana.

Segons la publicació del *Diari Oficial de la Generalitat Valenciana* (DOGV), la Conselleria destinarà la quantitat de 5.150.000 euros al finançament d'estes accions, dels quals 5 milions es dediquen a les iniciatives dirigides a educació i sensibilització i 150.000 euros a accions mitjançant la participació de defensors i defensores dels drets humans.

Podran beneficiar-se d'estes subvencions les ONGD individualment o en agrupació amb  altres, sempre que complisquen amb els requisits que establix la convocatòria.

Els projectes en matèria d'educació i sensibilització han de fomentar una ciutadania valenciana crítica, corresponsable i mobilitzada en la defensa dels drets humans en l'àmbit local i global.

Estos projectes han d'estar orientats a facilitar una millor comprensió de les realitats del sud global, a través del coneixement crític de les causes que es troben en la base de la pobresa i les desigualtats, així com una comprensió crítica de les interdependències existents entre les dimensions local i global del desenvolupament humà sostenible.

Pel que fa a les subvencions destinades a ONGD per al desenvolupament d'accions de sensibilització sobre activistes en drets humans, s'orientaran a projectes que contribuïsquen a sensibilitzar, visibilitzar i denunciar, davant de la ciutadania valenciana, la situació d'amenaça que patixen les organitzacions que treballen en defensa dels drets humans i les persones que les integren, així com les seues reivindicacions.

Per a això, es duran a terme activitats en municipis de la Comunitat Valenciana i es promocionaran la pau i els drets humans a través de la presentació d'experiències i relats en primera persona de defensors i defensores de drets humans.

El termini per a la presentació de sol·licituds finalitza el pròxim 15 de febrer i es tramitaran exclusivament de manera telemàtica en la seu electrònica de la Generalitat i en la pàgina web de la Vicepresidència Segona i Conselleria de Servicis Socials, Igualtat i Habitatge.

Fecha: 20/01/2024